google/wiki40b huggingface dataset:
Φυλή Αττικής

Χαρακτηριστικά

Πρόκειται για μια ιδιαίτερα απομονωμένη περιοχή αμιγούς κατοικίας που περιβάλλεται από τους ορεινούς όγκους Πλατώματος, Λυκορράχης, Χασιάς, Κακής Ράχης και Φυλής, στους πρόποδες της Πάρνηθας. Δεν είναι ιδιαίτερα ανεπτυγμένη και η ρυμοτομία έχει ελλιπή ονοματολογία. Γνωστός είναι στην ευρύτερη περιοχή ο Ελληνικός Πολιτιστικός Ορειβατικός Σύλλογος Φυλής για τις εξορμήσεις που διοργανώνει. Βόρεια του παραδοσιακού οικισμού είναι οικοδομημένη η αρχαιότερη ιερά μονή γυναικών Αττικής, η Μονή Κοιμήσεως Θεοτόκου Κλειστών. Αφορμή ίδρυσής της υπήρξε η εύρεση της εικόνας της Θεοτόκου της Ελεούσης στην περιοχή.
Το 2007 το Συμβούλιο της Επικρατείας (ΣτΕ) κρίνει συνταγματική την εγκατάσταση νέου ΧΥΤΑ στο Βουνό της Φυλής, έπειτα από τον κορεσμό του γειτονικού στα Άνω Λιόσια.

Συγκοινωνιακή σύνδεση

Το 2004 πραγματοποιείται η διέλευση της Αττικής Οδού νότια του ορεινού Πλατώματος και βοηθάει στην αποσυμφόρηση της ιδιαιτέρως επιβαρυμένης λεωφόρου Φυλής που εξυπηρετεί όλα τα δυτικά προάστια της Αθήνας. Επιπλέον, χαράσσεται η περιφερειακή του Αιγάλεω, σε διακλάδωση στο ύψος των Άνω Λιοσίων. Η Φυλή εξυπηρετείται από την λεωφορειακή γραμμή 723 (Άνω Λιόσια - Φυλή), η οποία με αφετηρία τα Άνω Λιόσια (οδός Ελευθερίας), φτάνει μέχρι την οδό Κοιμήσεως Θεοτόκου. Ο πλησιέστερος σιδηροδρομικός σταθμός, είναι ο σταθμός Άνω Λιόσια του Προαστιακού Σιδηροδρόμου, στη γραμμή προς Κιάτο / Αεροδρόμιο / Πειραιάς.

Αθλητισμός

Σημαντικότερη αθλητική ομάδα της Φυλής είναι ο Α.Ο. Θρασύβουλος Φυλής, που μάλιστα έχει καταφέρει να αγωνιστεί και στην Α' Εθνική του ελληνικού πρωταθλήματος ποδοσφαίρου. Με τον Θρασύβουλο η Φυλή υπήρξε η μικρότερη πληθυσμιακά πόλη που εκπροσωπήθηκε στην Α Εθνική, μέχρι την άνοδο του Πλατανιά, στην πρώτη κατηγορία,  το 2012.
Επαρχία Ντινατζπούρ

Η επαρχία Ντινατζπούρ (βεγγαλικά: দিনাজপুর জেলা) είναι επαρχία στο βορειοδυτικό Μπαγκλαντές, στην περιφέρεια Ρανγκπούρ. Υφίσταται από το 1786. Το διοικητικό κέντρο είναι το Ντινατζπούρ. Η έκταση της επαρχίας είναι 3.438 τ.χλμ.. Σύμφωνα με την απογραφή του 2001 ο πληθυσμός της επαρχίας ήταν 2.617.942 άτομα. Το επίπεδο αλφαβητισμού ενηλίκων ήταν 27.4%, σημαντικά κατώτερο από το μέσο όρο από το Μπαγκλαντές (43.1%). Στη θρησκευτική σύνθεση, οι Μουσουλμάνοι αποτελούν το 76.65% του πληθυσμού, οι Ινδουιστές το 20.58% και οι Χριστιανοί το 0.80% του πληθυσμού.
Λουδοβίκος Φερδινάνδος της Πρωσίας (1772-1806)

Βιογραφία

Ήταν ο πρωτότοκος γος του Αυγούστου-Φερδινάνδου πρίγκιπα της Πρωσίας και της Ελισάβετ-Λουίζας των Χοεντσόλερν, κόρης του Φρειδερίκου-Γουλιέλμου μαργράβου του Βρανδεμβούργου-Σβετ.
Το 1806 απεβίωσε στη μάχη του Ζάαλφελτ σε ηλικία 34 ετών, άγαμος.
Κλύσμα (λιμάνι)

Αναφορές - χρονική περίοδος

Οι πρώτες γραπτές αναφορές στο Κλύσμα έγιναν από τον Λουκιανό, στις αρχές του 2ου αιώνα και από τον Πτολεμαίο στα μέσα του 2ου αιώνα, ενώ οι ανασκαφές δείχνουν την ύπαρξη της πόλης ήδη από την πρώιμη Ελληνιστική περίοδο. Με βάση τα στοιχεία των ανασκαφών, ο Μπρουγιέρ (Bernard Bruyère) έχει προτείνει την ιδέα ότι το Κλύσμα ιδρύθηκε από τον Πτολεμαίο Β΄ τον Φιλάδελφο. Προς το τέλος του 4ου αιώνα το Κλύσμα αναφέρεται από τον Πέτρο τον Διάκονο, ως το μοναδικό λιμάνι σε Ρωμαϊκό έδαφος για εμπόριο με την Ινδία. Θεωρείται ότι από τον 6ο αιώνα το Κλύσμα είχε πιθανώς παρακμάσει, παρόλο που ακόμη αναφερόταν ως σταθμός εμπορίας με την Ινδία.

Θέση

Το Κλύσμα βρισκόταν στην βόρεια πλευρά του Ηρωωπολίτη κόλπου και ήταν μια από τις τουλάχιστον τρεις πόλεις της περιοχής, οι οποίες αναφέρονται από πηγές της εποχής ως: «Αρσινόη, Κλεοπατρίς και Κλύσμα», ενώ σε κάποιες νεώτερες πηγές, θεωρείται ότι η Αρσινόη ταυτιζόταν με το Κλύσμα.

Μετά τη Ρωμαϊκή περίοδο, Αλ-Κουλζούμ

Μετά τη Ρωμαϊκή περίοδο, το όνομα του Κλύσματος επέζησε της μετονομασίας της πόλης στα Αραβικά: Αλ-Κουλζούμ (Al -Kulzum), για την οποία υπάρχουν πολλές αναφορές από τον 9o-10ο αιώνα και η οποία έδωσε και το όνομά της στην παλαιότερη Αραβική ονομασία του Κόλπου του Σουέζ: Μπαχρ αλ-Κουλζούμ (Bahr Al-Qulzum). Το Κουλζούμ συνέχισε να υπάρχει μέχρι τα νεώτερα χρόνια, ως χωριό, βορείως και πολύ κοντά στην πόλη του Σουέζ.

Προσωπικότητες

Το Κλύσμα είναι επίσης γνωστό από τον Άγιο Αθανάσιο τον εν Κλύσματι, Αιγύπτιο Άγιο του 3ου αιώνα, αναφερόμενο και στο Κοπτικό συναξάριο, αναφερόμενο στην Ελλάδα ως «Άγιος Αθανάσιος ο Ρωμαίος Συγκλητικός, ο εν Κλύσματι», καθώς και από τον Άγιο Ευγένιο του Κλύσματος, μοναχό που ίδρυσε μοναστήρι στην Μεσοποταμία.

Επισκοπή Κλύσματος

Ο Bochart θεωρεί ότι το Κλύσμα συμμετείχε με επίσκοπό του στη Σύνοδο της Χαλκηδόνας. Στην Καθολική εκκλησία έχει διατηρηθεί μέχρι σήμερα, ο τίτλος του Επισκόπου Κλύσματος (ως τιτουλάριου - τιμητικής επισκοπής).
Άνοιγμα Πονζιάνι

Ονομασία

Το άνοιγμα καταχωρήθηκε το 1847 στο βιβλίο The Chess-Player's Handbook του Χάουαρντ Στώντον, που είχε θεωρηθεί ο ισχυρότερος παίκτης του κόσμου την περίοδο από το 1843 έως το 1851. Ως εκ τούτου, για μερικές δεκαετίες συχνά το αποκαλούσαν ως Άνοιγμα Στώντον (Staunton's Opening) και Παρτίδα Άγγλων Ιπποτών (English Knight's Game). Σήμερα, είναι πλέον γνωστό με το όνομα του Ντομένικο Λορέντζο Πονζιάνι (Domenico Lorenzo Ponziani), του οποίου η κύρια συμβολή στο άνοιγμα ήταν η εισαγωγή του αντιγκαμπί 3...ζ5!?, το 1769.

Θεωρία

Είναι ένα από τα παλαιότερα ανοίγματα στο σκάκι καθώς έχει γραφτεί στη βιβλιογραφία από το 1497. Το άνοιγμα θεωρείται πλέον κατώτερο του 3.Αβ5 (Ισπανική παρτίδα) ή του 3.Αγ4 (Ιταλική παρτίδα) και κατά συνέπεια, σπάνια παίζεται σήμερα σε όλα τα επίπεδα του παιχνιδιού. Οι κύριες απαντήσεις των μαύρων είναι η 3...Ιζ6, που οδηγεί σε ένα ήσυχο παιχνίδι, και η 3...δ5, που οδηγεί σε σκληρό παιχνίδι. Το Αντιγκαμπί Πονζιάνι 3...ζ5!? παίχτηκε με επιτυχία από τον γκρανμαίτρ Χικάρου Νακαμούρα στο Πρωτάθλημα των ΗΠΑ το 2007.
Θεωρείται ανοικτό άνοιγμα, για αυτό στην Εγκυκλοπαίδεια Σκακιστικών Ανοιγμάτων κατατάχθηκε ως μέρος του κωδικού C44, που περιέχει διάφορα μη συνηθισμένα ανοικτά ανοίγματα τα οποία είναι βαριάντες του ανοίγματος του ίππου του βασιλιά.
Παλάου (γλώσσα)

Η Παλάου (και Μπελάου) είναι μια από τις δύο επίσημα αναγνωρισμένες γλώσσες στη Δημοκρατία του Παλάου, με δεύτερη την αγγλική. Ανήκει στις αυστραλονησιακές γλώσσες και θεωρείται μία από τις δύο γλώσσες στη Μικρονησία (με δεύτερη την Τσαμόρο) που ανήκουν στην ομάδα των δυτικών Μαλαιο-πολυνησιακών γλωσσών. Όλες οι άλλες θεωρούνται μέρη είτε των μικρονησιακών ή των γλωσσών των Σαμόα. Περίπου 15.000 άνθρωποι μιλούν αυτήν τη γλώσσα.
Ουαλική γλώσσα

Ιστορία

Η Ουαλική εμφανίστηκε από τον 6ο αιώνα από την κοινή Βρυθονική, η κοινή πρόγονος της Ουαλικής, της Βρετονικής, της Κορνουαλικής και της εξαφανισμένης Καμβρικής. Σε τέσσερις περιόδους διακρίνεται η ουαλική. Η περίοδος αμέσως μετά την εμφάνιση της γλώσσας από την Βρυθονική χαρακτηρίζεται μερικές φορές ως αρχαϊκή.Ακολουθεί η παλαιά ουαλική περίοδος που θεωρείται ότι εκτείνεται από τις αρχές του 9ου αιώνα μέχρι τον 12ο αιώνα. Η μεσαία ουαλική περίοδος θεωρείται ότι διήρκεσε από τον 12ο αιώνα μέχρι τον 14ο όπου τότε ξεκίνησε η μοντέρνα περίοδος η οποία με τη σειρά της διακρίνεται σε πρώιμη και πρόσφατη.
Η ονομασία Ουαλική προέρχεται από το εξώνυμο που έχει δοθεί από τους Αγγλοσάξωνες που σημαίνει "ξένη ομιλία". Η γηγενής ονομασία είναι Κάμραεγκ (Cymraeg) και για την ονομασία της χώρας (οι Ουαλοί την ονομάζουν Κάμρυ (Cymru)).

Κατάσταση

Η απογραφή του 2001 δίνει έναν αριθμό της τάξεως του 20,5% του πληθυσμού της Ουαλίας ως ομιλητές των Ουαλικών μέσα από έναν πληθυσμό 3 εκατομμυρίων. Ωστόσο, η ίδια απογραφή δείχνει πως το 25% των κατοίκων είχαν γεννηθεί εκτός Ουαλίας. Ο αριθμός των ομιλητών των Ουαλικών στην υπόλοιπη Βρετανία είναι αβέβαιος, αλλά οι αριθμοί είναι υψηλοί στις βασικές πόλεις, ενώ υπάρχουν ομιλητές και στα σύνορα της Αγγλίας με την Ουαλία. 
Ακόμα κι ανάμεσα στους Ουαλόφωνους, λίγοι κάτοικοι της Ουαλίας μιλούνε μόνο Ουαλικά. Ωστόσο, ένας μεγάλος αριθμός Ουαλόφωνων εκφράζονται πιο άνετα στα Ουαλικά παρά στα Αγγλικά. Η επιλογή γλώσσας από τον ομιλητή ποικίλει ανάλογα με το θέμα (γνωστό φαινόμενο στη γλωσσολογία ως αλλαγή κώδικα). 
Αν και τα Ουαλικά είναι μια μειονοτική γλώσσα, και ως τέτοια απειλούμενη από την κυριαρχία των Αγγλικών, έχει αναπτυχθεί υποστήριξη για τη γλώσσα από το δεύτερο μισό του 20ου αιώνα, παράλληλα με την άνοδο εθνικιστικών πολιτικών οργανώσεων όπως το πολιτικό κόμμα Πλάιντ Κάμρι και η Cymdeithas yr laith Cymraeg (η Ουαλική Γλωσσική Κοινότητα). 
Τα Ουαλικά είναι μια πολύ ζωντανή γλώσσα. Χρησιμοποιείται καθημερινά από χιλιάδες και μπορεί να ακουστεί παντού στην Ουαλία.

Τα Ουαλικά στην εκπαίδευση

Τα Ουαλικά χρησιμοποιούνται ευρέως στην εκπαίδευση, και πολλά Ουαλικά πανεπιστήμια είναι δίγλωσσα, με πιο αξιοπρόσεκτο το Πανεπιστήμιο της Ουαλίας, στο Μπανγκόρ. 
Τα παιδιά στα σχολεία της Ουαλίας πρέπει να διδάσκονται Ουαλικά μέχρι την ηλικία των 16. Σύμφωνα με το  Συμβούλιο για την Ουαλική γλώσσα , πάνω από το ένα τέταρτο των παιδιών στην Ουαλία παρακολουθούν σχολεία που χρησιμοποιούν βασικά ως μέσο επικοινωνίας τα Ουαλικά. Στα υπόλοιπα διδάσκονται τα Ουαλικά ως δεύτερη γλώσσα (στα Αγγλόφωνα σχολεία).
Προπονητικό Κέντρο Ρέντη

Υποδομές

Το προπονητικό κέντρο διαθέτει τρία ποδοσφαιρικά γήπεδα, εκ των οποίων τα δύο πληρούν τις προϋποθέσεις διαστάσεων της Παγκόσμιας Συνομοσπονδίας Ποδοσφαίρου (FIFA) (διαστάσεων: 105x68 μ.). Το τρίτο εξ αυτών κατασκευάστηκε ένα χρόνο αργότερα από τα υπόλοιπα, το 2005. Διαθέτουν φυσικό χλοοτάπητα και αποστραγγιστικό σύστημα. Τα γήπεδα έχουν εξέδρες χωρητικότητας 3.000 θεατών.
Στον χώρο υπάρχουν επίσης, ξενώνας, αποδυτήρια και γυμναστήριο.
NiVo

Πρώιμα χρόνια

Γεννήθηκε στα σύνορα του Κορυδαλλού και της Αγίας Βαρβάρας. Εργάστηκε για μια περίοδο ως σκιτσογράφος, δημιουργώντας γελοιογραφίες για εφημερίδες και περιοδικά. Στα μέσα της δεκαετίας του 1980 ασχολήθηκε με τη μουσική ως DJ παίζοντας soul, funk και rap. Περίπου μια δεκαετία αργότερα, μαζί με τον Μιχάλη Παπαθανασίου, δημιούργησε τους Goin' Through.

Καριέρα

Έχει γνωρίσει μεγάλη επιτυχία μέσα σε αυτά τα χρόνια κερδίζοντας 4 χρυσούς κι έναν πλατινένιο δίσκο. Έχει κυκλοφορήσει 1 maxi-single, 5 LPs, 5 CD-singles καθώς και πολλές συμμετοχές σε δίσκους άλλων καλλιτεχνών.
Είναι επίσης παραγωγός των 2 Streetbeat συλλογών σε CD από την BMG και τις Sony, Universal. Το 1998, δημιούργησε τη δισκογραφική εταιρεία Family The Label, η οποία συνεργάζεται με διάφορες δισκογραφικές εταιρίες όπως οι BMG, Planetworks, Universal, Lyra, Def Jam Recordings (στην Νέα Υόρκη) και Stars Records (στη Βουλγαρία).
Εργάζεται ως DJ σε μεγάλα clubs της Αθήνας, μεταξύ των οποίων τα Folie Club, Camel Club και Βudha Club. Επίσης, κάνει την μουσική εκπομπή Streetbeat, μια από της παλιότερες εκπομπές του MAD, ενώ παρουσίαζε στον ANT1 και ένα talk show με τίτλο Καληνύχτα Ελλάδα. Παλαιότερα έκανε και ραδιοφωνική εκπομπή.
Από το καλοκαίρι του 2002, ο Βουρλιώτης συνεργάζεται με την Puma ως entertainment marketing manager της εταιρείας, που είναι και χορηγός του. Το 2002 κυκλοφόρησε το CD single του με τίτλο Hip-hop Mania συνεργαζόμενος με έναν Βούλγαρο ράπερ καθώς και με τον ράπερ Ominus, που κυκλοφόρησε σε Ελλάδα και Βουλγαρία γνωρίζοντας μεγάλη επιτυχία και στις δύο χώρες.
Το 2006 βραβεύτηκε από το περιοδικό Status ως Άντρας της χρονιάς. Το 2008 κυκλοφόρησε ένα CD με ποικιλία hip-hop και RnB κομματιών, με τίτλο Nivo Plays the Game 2. Το ίδιο έτος συμμετείχε ως Περικλής Καρασαβίδης στην ταινία Αϊ Φορ: Λούφα και Απαλλαγή (2008).
Το 2012 έπαιξε ως Στέλιος στο Poker Face και το 2013 ως μπράβος στο Ακάλυπτος. Υποδύθηκε το ρόλο του Τζίμη στις ταινίες The Bachelor (2016), The Bachelor 2 (2017) και The Bachelor 3 (2018).

Προσωπική ζωή

Το 2017 αποκάλυψε ότι έπασχε από οισοφαγίτιδα τύπου Barrett's. Το 2011, μετά από τρία χρόνια δεσμό, ο Νίκος Βουρλιώτης νυμφεύτηκε την Όλγα Καρπαθάκη στον Ιερό Ναό Αγίας Σοφίας στο Νέο Ψυχικό. Τον Απρίλιο του 2017 απέκτησαν μια κόρη, τη Δέσποινα. Το ίδιο έτος άνοιξε δικό του εστιατόριο στο Χαλάνδρι. Είναι κομμουνιστής και υποστηρικτής του ΚΚΕ. Το 2019 ήταν υποψήφιος δημοτικός σύμβουλος μαζί με τον Χρήστο Πατσατζόγλου στον συνδυασμό Αγία Βαρβάρα Πρώτη Ξανά.
Παράξενη διαθήκη

Πληροφορίες για το έργο

Καθώς συμβαίνει και με αρκετά άλλα μυθιστορήματα του συγγραφέα, η Παράξενη διαθήκη είναι ουσιαστικά ένα γεωγραφικό παιχνίδι και ο Βερν βρίσκει και πάλι την ευκαιρία να δώσει πλήθος πληροφοριών για τους διάφορους τόπους. Το 1897 είχε εκδοθεί ο πρώτος τουριστικός οδηγός για τις ΗΠΑ και ο Ιούλιος Βερν τον χρησιμοποίησε ως πηγή για τα μέσα μεταφοράς και τα δρομολόγια της εποχής.
Παρά το ότι ολόκληρο το έργο διαδραματίζεται στις ΗΠΑ, δεν έχει εκδοθεί ποτέ εκεί και η σε περιορισμένο αριθμό αντιτύπων έκδοση του 1900 των Sampson Low, Marston & Co. (Λονδίνο) τιμάται σήμερα περίπου 5000 δολάρια στα παλαιοβιβλιοπωλεία.
Μεθυλογερμανάνιο

Με οργανομαγνησιακή ένωση

Με επίδραση μεθυλομαγνησιοϊωδίδιου (CH₃MgI) σε γερμανυλοχλωρίδιο (GeH₃Cl) παράγεται μεθυλογερμανάνιο:

Με μεθυλένιο

Με επίδραση μεθυλενίου ([:CH₂]) σε γερμανάνιο (GeH₄) παράγεται μεθυλογερμανάνιο:

Με μεθυλολίθιο και γερμανυλοχλωρίδιο

Με επίδραση μεθυλολιθίου (CH₃Li) σε γερμανυλοχλωρίδιο (GeH₃Cl) παράγεται μεθυλογερμανάνιο:

Με καταλυτική υδρογόνωση μεθυλενογερμανανίου

Με καταλυτική υδρογόνωση μεθυλενογερμανάνιου (CH₂=GeH₂) παράγεται μεθυλογερμανάνιο:

Χημική συμπεριφορά και παράγωγα

Το μεθυλογερμανάνιο έχει ισχυρές αναγωγικές ιδιότητες, καθώς συνδυάζει τη συμπεριφορά καρβιδίου με εκείνη υδριδίου μεταλλοειδούς.

Αναγωγή

Το μεθυλογερμανάνιο μπορεί να ανάγει αλαλκάνια (RX) σε αλκάνια (RH):

Προσθήκη

1. Προσθήκη σε διπλούς δεσμούς. Π.χ. με αιθένιο δίνει αιθυλομεθυλογερμανάνιο:
2. Προσθήκη σε τριπλούς δεσμούς.. Π.χ. με αιθίνιο δίνει βινυλομεθυλογερμανάνιο:
3. Προσθήκη σε συζηγείς διπλούς δεσμούς. Π.χ. με 1,3-βουταδιένιο με 1,4-προαθήκη δίνει (2-βουτενυλο)μεθυλογερμανάνιο:
4. Προσθήκη σε ενώσεις με τριμελείς ή τετραμελείς ισοκυκλικούς δακτυλίους. Π.χ. με κυκλοπροπάνιο δίνει μεθυλοπροπυλογερμανάνιο:
5. Προσθήκη σε ενώσεις με τριμελείς ή τετραμελείς ετεροκυκλικούς δακτυλίους. Π.χ. με εποξυαιθάνιο δίνει αιθοξυμεθυλογερμανάνιο:

Παρεμβολή μεθυλενίου

Με επίδραση μεθυλενίου ([:CH₂]) σε μεθυλογερμανάνιο παράγονται σχεδόν ισομοριακές ποσότητες αιθυλογερμανάνιου (CH₃CH₂GeH₃) και διμεθυλογερμανάνιου (CH₃GeH₂CH₃):
Σταύρος Τζιωρτζής

Πηγή

Τζιωρτζής Σταύρος ο κορυφαίος όλων των εποχών
Άνω Γραμματικό Πέλλας

Γεωγραφία - Ιστορία

Το Άνω Γραμματικό είναι χτισμένο στις βόρειες πλαγιές του Βερμίου, κοντά στη λίμνη Βεγορίτιδα και αποτελεί έναν από τους πιο ορεινούς οικισμούς της Μακεδονίας. Απέχει 26 χλμ. ΝΔ. της Έδεσσας και 26 χλμ. ΒΔ. της Νάουσας. Γεωγραφικά βρίσκεται στα σύνορα των νομών Πέλλας και Κοζάνης και γειτονεύει με το ιστορικό χωριό Πύργοι (Κατράνιτσα) Πτολεμαΐδας το οποίο καταστράφηκε ολοκληρωτικά την περίοδο της Κατοχής, από τους Γερμανούς κατακτητές στις 23 Απριλίου 1944. 
Η παλιά ονομασία του χωριού, μέχρι το 1927, ήταν Γραμματίκοβο ή Καλύβια. Στα μέσα της δεκαετίας του 1920 και μέχρι τα μέσα του ΄30 οι μισοί και πλέον από τους κατοίκους του Άνω Γραμματικού μετανάστευσαν στη Ρουμανία με αποτέλεσμα το χωριό να αρχίσει να παρακμάζει.
Ναχίντ Χατάρ

Σύλληψη

Ο Χατάρ, γεννημένος χριστιανός ήταν αθεϊστής και αντιισλαμιστής. Ήταν, επίσης, υποστηρικτής του Σύρου προέδρου Μπασάρ αλ Άσαντ. Συνελήφθη τον Αύγουστο του 2016 μετά από την δημοσίευση γελοιογραφίας με τίτλο 'Lord of Daesh [IS]', στο κοινωνικό δίκτυο Facebook που απεικόνιζε γενειοφόρο στον παράδεισο να καπνίζει στο κρεβάτι με παρέα γυναικών, ζητώντας από τον θεό να του φέρει κρασί

Δολοφονία

Στις 25 Σεπτεμβρίου 2016 δολοφονήθηκε από ένοπλο στο Μέγαρο της Δικαιοσύνης στην πρωτεύουσα Αμάν, κατευθυνόμενος προς το δικαστήριο για προσβολή του Ισλάμ. Ο οπλοφόρος συνελήφθη επιτόπου και η αστυνομία αναζητά τα κίνητρά του. Δεν ήταν η πρώτη απόπειρα που έγινε εναντίον του από Σαλαφιστές που διαφωνούσαν με τα σχόλια και τα άρθρα του, τα οποία θεωρούσαν ισλαμοφοβικά.
2987 Σαραμπάι

Φυσικά χαρακτηριστικά

Η μέση διάμετρος του Σαραμπάι εκτιμάται σε 17,97 ± 1,7 χιλιόμετρα. Ο φασματικός τύπος του είναι άγνωστος, ενώ το γεωμετρικό άλβεδό του είναι 0,079 ± 0,017.
Τροχαίο υλικό τραμ Αθήνας

Διαδρομή

Οι αυτοκινητάμαξες του τραμ της Αθήνας εξυπηρετούν το δίκτυο τροχιοδρόμων στην Αθήνα, που εξυπηρετεί περιοχές στο κέντρο της Αθήνας, στον Πειραιά, αλλά και μεγάλο μέρος του Νοτίου Τομέα Αθηνών.

Ιστορικό

Οι αυτοκινητάμαξες σχεδιάστηκαν από την Ansalado Breda σε συνεργασία με τον Sergio Pininfarina. Το έργο των Sirio χρονολογείται από τα τέλη του 1997, έπειτα από απόφαση των ιταλικών εταιρειών Ansaldo και Breda για την κατεσκευή σύγχρονων και οικονομικών αυτοκινηταμάξων τραμ. Από το 2004, οι αυτοκινητάμαξες ξεκίνησαν να παραλαμβάνονται. Από την έναρξη λειτουργίας του τραμ, το τροχαίο υλικό παραμένει το ίδιο, ωστόσο, προβλέπεται να κυκλοφορήσουν νέες αυτοκινητάμαξες από την Alsthom.

Πηγή

http://www.stasy.gr/index.php?id=343
Άρης Λεμεσού (ποδόσφαιρο)

Ίδρυση

Την περίοδο Οκτωβρίου-Νοεμβρίου 1930 εμφανίστηκαν στη Λεμεσό δύο ποδοσφαιρικές ομάδες. Η μία ομάδα ονομαζόταν «Σούλι» και είχε ως έμβλημα το ελληνικό τσαρούχι. Η δεύτερη ομάδα ονομαζόταν Α.Π.Ο.Λ. (Αθλητικός Ποδοσφαιρικός Όμιλος Λεμεσού) και ήταν γνωστή και ως «Απόλλωνας» (όχι ο σημερινός Απόλλωνας Λεμεσού). Στις 25 Σεπτεμβρίου 1932 οι δύο ομάδες συγχωνεύτηκαν δημιουργώντας σύλλογο με την ονομασία Αθλητικός Μουσικός Σύλλογος «Άρης» Λεμεσού. Ως έτος ίδρυσης της ομάδας θεωρείται το 1930, έτος δημιουργίας των δύο ομάδων που συγχωνεύτηκαν για να δημιουργηθεί ο Άρης.  Επιπρόσθετα, στον Άρη εντάχθηκαν και ποδοσφαιριστές του διαλυθέντος σωματείου Ποσειδώνας Λεμεσού. Το πρώτο παιχνίδι στην ιστορία της ομάδας δόθηκε την 1η Οκτωβρίου 1932, λίγες μέρες μετά τη συγχώνευση. Αντίπαλος ήταν η αγγλική Κόβεντρι. Ο Άρης ηττήθηκε με 3-1.
Ως χρώματα της ομάδας επιλέγησαν το πράσινο και το άσπρο.

Τα πρώτα χρόνια

Με την ίδρυση του ο Άρης σχημάτισε ποδοσφαιρική ομάδα. Ωστόσο, όταν ιδρύθηκε, η Κυπριακή Ομοσπονδία Ποδοσφαίρου δεν είχε ακόμα δημιουργηθεί και έτσι δεν διεξαγόταν παγκύπριο πρωτάθλημα. Είχαν όμως ήδη δημιουργηθεί αρκετά σωματεία. Το 1932, με πρωτοβουλία του Πεζοπορικού Λάρνακας, διεξήχθη, με σύστημα νοκ-άουτ, το πρώτο παγκύπριο πρωτάθλημα, το «πρωτάθλημα πόλεων». Στο πρωτάθλημα αυτό συμμετείχαν το Σούλι και ο ΑΠΟΛ, που στο τέλος του έτους συγχωνεύτηκαν δημιουργώντας τον Άρη.
Ο Άρης συμμετείχε στο επόμενο πρωτάθλημα, το οποίο διοργάνωσε ο ΑΠΟΕΛ (1933). Στο πρωτάθλημα αυτό συμμετείχαν 8 ομάδες. Είχε συμφωνηθεί όπως οι 8 ομάδες αγωνιστούν μεταξύ τους σε ένα γύρο και οι πρώτες πέντε στη βαθμολογία να αγωνιστούν μεταξύ τους, πάλι σε ένα γύρο. Ο Άρης τερμάτισε στην πεντάδα και συμμετείχε στον επόμενο γύρο (στον οποίο τελικά συμμετείχαν 6 ομάδες). Στην τελική κατάταξη του δεύτερου γύρου ο  Άρης  ήταν στη πέμπτη θέση. Ο Άρης συμμετείχε και στο τρίτο ανεπίσημο πρωτάθλημα, το οποίο διοργάνωσε η ΑΕΛ Λεμεσού την περίοδο 1933-34. Ίσχυαν οι ίδιο κανονισμοί όπως και στο δεύτερο πρωτάθλημα και ο Άρης κατάφερε να προκριθεί στο δεύτερο γύρο. Στο τέλος του πρωταθλήματος τερμάτισε και πάλι στην πέμπτη θέση. Το τέταρτο πρωτάθλημα πόλεων θα το διοργάνωνε η Ανόρθωση. Ωστόσο, λόγω προκήρυξης πρωταθλήματος από τον Τραστ στη Λευκωσία και διαμάχης μεταξύ των δύο ομάδων, αλλά και άλλων θεμάτων για τα οποία υπήρχαν διαφωνίες (ο Άρης και ο Ολυμπιακός έθεσαν θέμα ελεύθερης συμμετοχής από ένα σωματείο σε άλλο), τα σωματεία αποφάσισαν τη δημιουργία μιας αρχής η οποία θα είχε την ευθύνη διοργάνωσης των πρωταθλημάτων. Έτσι, στις 23 Σεπτεμβρίου 1934 ιδρύεται η Κυπριακή Ομοσπονδία Ποδοσφαίρου, με τον Άρη να αποτελεί ένα από τα ιδρυτικά της μέλη.

Έδρα

Έδρα του Άρη από την ίδρυση του έως το 1975 ήταν το παλιό ΓΣΟ στη Λεμεσό. Το παλιό ΓΣΟ χρησιμοποιούσαν ως έδρα του και οι ομάδες Σούλι και ΑΠΟΛ από τις οποίες προέκυψε ο Άρης. Από το 1975 ο Άρης χρησιμοποιεί ως έδρα το Τσίρειο Στάδιο.
1852 Κάρπεντερ

Φυσικά χαρακτηριστικά

Η μέση διάμετρος του Κάρπεντερ εκτιμάται σε 22,89 χιλιόμετρα. O φασματικός τύπος του είναι άγνωστος, ενώ το γεωμετρικό άλβεδό του είναι 0,1224 ± 0,024.
Έικρ

Το έικρ (acre) είναι μονάδα εμβαδού στα αγγλοσαξονικά συστήματα μονάδων, όπως είναι το Αυτοκρατορικό Σύστημα Μονάδων και το σύστημα των ΗΠΑ. Τα ευρύτερα χρησιμοποιούμενα έικρ είναι το διεθνές και το αμερικανικό (survey acre). Το έικρ δεν πρέπει να συγχέεται με τις μονάδες-δεκαδικά πολλαπλάσια του Διεθνούς Συστήματος αρ (ή άριο) και εκτάριο.
Ένα έικρ είναι ίσο με 4.840 τετραγωνικές γιάρδες ή 43.560 τετραγωνικά πόδια ή 1/640 του τετραγωνικού μιλίου ή  περίπου 4.047 τετραγωνικά μέτρα, δηλαδή περίπου 4 στρέμματα. 
Αρχικώς, ένα έικρ ήταν μια έκταση γης με μήκος 1 φέρλον και πλάτος 1 τσέιν. Το έικρ επιλέχθηκε ως η προσεγγιστική έκταση του αγρού που μπορεί να οργώσει ένας άνδρας με ένα βόδι σε μία ημέρα. Αυτό εξηγεί τον ένα ορισμό (ως το μήκος 1 φέρλον επί πλάτος 1 τσέιν): μία μακρόστενη λωρίδα γης οργώνεται αποτελεσματικότερα από ένα τετράγωνο αγροτεμάχιο, καθώς δεν χρειάζονται τόσα πολλά γυρίσματα του αρότρου. Αλλά το έικρ σήμερα είναι μονάδα εμβαδού χωρίς κάποιο ιδιαίτερο πλάτος, μήκος ή σχήμα. 
Το έικρ χρησιμοποιείται συχνά στις αγγλοσαξονικές χώρες, όπως το στρέμμα είναι σύνηθες στην Ελλάδα και άλλες χώρες. 1 έικρ ισούται με 4.047 περίπου τετραγωνικά μέτρα.
Ένα γήπεδο αμερικανικού ποδοσφαίρου, μαζί με τις τελικές ζώνες, έχει έκταση περίπου 1,32 έικρ.

Διεθνές έικρ

Το 1958 οι ΗΠΑ και χώρες της Βρετανικής Κοινοπολιτείας όρισαν το μήκος της (διεθνούς) γιάρδας σε 0,9144 μέτρο και ως συνέπεια αυτού το διεθνές έικρ (δια της σχέσεως με την τετρ.γιάρδα) είναι ίσο με ακριβώς 4046,8564224 τετραγωνικά μέτρα.

Αμερικανικό (survey) έικρ

Το αμερικανικό έικρ είναι περίπου ίσο με 4046,873 τετραγωνικά μέτρα. Η ακριβής του τιμή βασίζεται στη σχέση 1 μέτρο = 39,37 ίντσες ακριβώς. Είναι το στάνταρ έικρ μόνο στις ΗΠΑ, αλλά η σχετική διαφορά από το διεθνές έικρ είναι μόλις 4 μέρη στο εκατομμύριο ή 0,0004 %.
Α΄ Ιταλο-Αβυσσηνιακός Πόλεμος

Ο Α΄ Ιταλο-Αιθιοπικός Πόλεμος ήταν ένοπλη σύρραξη μεταξύ της Ιταλίας και της Αιθιοπίας από το 1895 έως το 1896, με στόχο την αποικιοποίηση της δεύτερης από την πρώτη. Παρότι ο ηγέτης της Αιθιοπίας Menelik II βρισκόταν σε εγχώρια διαμάχη με τους πολιτικούς του αντιπάλους, κάτι στο οποίο προσέβλεπαν οι Ιταλοί, εντούτοις κατά τη διάρκεια της ιταλικής επίθεσης μέσω της Ιταλικής Ερυθραίας (1893) το Αβυσσηνιακό μέτωπο υπήρξε ενιαίο και αραγές. Περαιτέρω, τους Αιθίοπες υποστήριξαν οι ομόδοξοί τους Ρώσσοι, που τους τροφοδότησαν με πολεμικό εξοπλισμό και στρατιωτικούς συμβούλους, ενώ διπλωματική αρωγή παρέσχαν το Ηνωμένο Βασίλειο και η Γαλλία, προκειμένου να αποτρέψουν τη μετατροπή της Ιταλίας σε μεγάλη αποικιακή δύναμη . Η σύρραξη προσέλαβε γενικευμένη έκταση το 1895 και αρχικά εξελίχθηκε ευνοϊκά για τους επιτιθέμενους. Ωστόσο, μια επιτυχής αντεπίθεση των Αιθιοπικών μονάδων ανέτρεψε τις ιταλικές θέσεις και οι Αιθίοπες κατέλαβαν το ιταλικό φρούριο του Μέκελε, υποχρεώνοντας τους υπερασπιστές του σε παράδοση. Η αποφασιστική μάχη όμως που έκρινε οριστικά την έκβαση του πολέμου δόθηκε στις 1 Μαΐου του 1896 στην περιοχή της Άντουα, πρωτεύουσας της επαρχίας Τίγκρε. Εκεί, οι Ιταλοί συντρίφτηκαν και αναγκάσθηκαν να υποχωρήσουν στο έδαφος της Ερυθραίας. Η νίκη των Αιθιόπων επί των Ιταλών, παρότι δεν ήταν η πρώτη που πετύχαινε μια Αφρικανική δύναμη σε βάρος δυτικής χώρας, ωστόσο αποτελεί τη μοναδική περίπτωση στο 19ο αιώνα κατά την οποία μια αποικιοκρατική δύναμη υπέστη στρατιωτική ήττα. Όπως μάλιστα έγραψε ένας ιστορικός «σε έναν αιώνα κατά τον οποίο σημειώθηκε ασταμάτητη ευρωπαϊκή επέκταση, η Αιθιοπία μόνη της είχε επιτυχώς υπερασπισθεί την ανεξαρτησία της».